દહેગામ તાલુકાના ધારીસણામાં નર્મદા કેનાલના દૂષિત પાણીના કારણે ઝાડા-ઊલ્ટીનો રોગચાળો ફેલાયો છે. ત્રણ દિવસ દરમિયાન ઝાડા-ઊલ્ટીની ગંભીર અસર હેઠળ આવેલા દર્દીની સંખ્યા ૧૧ ઉપર પહોંચી છે. તે પૈકી હાલમાં ૫ દર્દી રખિયાલ પીએચસીમાં સારવાર હેઠળ છે. ઝાડા-ઊલ્ટીના પ્રાથમિક લક્ષણો ધરાવતા ૪૧થી વધુ દર્દીને ત્રણ દિવસ દરમિયાન જોવા મળ્યા છે. તે તમામને તપાસી સારવાર આપવામાં આવી છે. એલર્ટ થઇ ગયેલા જિલ્લા આરોગ્ય વિભાગ દ્વારા ઓપીડી શરૂ કરવાની સાથે બે દિવસમાં ક્લેરીનેશન પ્લાન્ટની સુવિધા ઉભી કરવા માટે સરપંચને તાકિદ કરવામાં આવી છે. રોગચાળાના પગલે લોકોમાં ફફડાટની લાગણી પ્રવર્તે છે.